b"\n_START_ARTICLE_\nVel\xc3\xadkie Luki\n_START_SECTION_\nHist\xc3\xb2ria\n_START_PARAGRAPH_\nLa ciutat s'esmenta per primer cop en una cr\xc3\xb2nica de l'any 1166 amb el nom de Luki. Des del segle xii, Luki formava part de la Rep\xc3\xbablica de N\xc3\xb3vgorod. Despr\xc3\xa9s de la construcci\xc3\xb3 d'una fortalesa el 1211, Vel\xc3\xadkie Luki va obtenir una import\xc3\xa0ncia estrat\xc3\xa8gica, per a defensar les aproximacions a Pskov i N\xc3\xb3vgorod. Va ser incorporat al Gran Ducat de Moscou per Ivan II el Gran l'any 1478. Durant la Guerra de Liv\xc3\xb2nia, va tenir un paper  important. A la reforma administrativa de 1708 de Pere I el Gran, Vel\xc3\xadkie Luki va ser incl\xc3\xb2s a la Gub\xc3\xa8rnia d'Inguermanl\xc3\xa0ndia (que des de 1710 s'anomen\xc3\xa0 Gub\xc3\xa8rnia de Sant Petersburg). El 1727, se'n va separar com a part de la nova Gub\xc3\xa8rnia de N\xc3\xb3vgorod, i el 1772, a la nova de Pskov, que entre 1777 i 1796 es va anomenar Virregnat de Pskov. Des de 1777, Vel\xc3\xadkie Luki va ser la capital del seu propi uiezd, anomenat de Velikolukski. A principis del segle XX, es va convertir en un important nus ferroviari a partir de la construcci\xc3\xb3 del tren que connecta Moscou amb Riga._NEWLINE_L'1\xc2\xa0d'agost de 1927 es van abolir els uiezds i es va establir el Districte Velikolukski amb capital a Vel\xc3\xadkie Luki. Tamb\xc3\xa9 es va abolir la Gub\xc3\xa8rnia de Pskov i Vel\xc3\xadkie Luki va ser la capital de l'\xc3\xb3krug de Vel\xc3\xadkie Luki dins la prov\xc3\xadncia de Leningrad. El 17\xc2\xa0de juny de 1929, l'\xc3\xb3krug va ser transferit a la Prov\xc3\xadncia Occidental. El 29\xc2\xa0de gener de 1935, es va eliminar la Prov\xc3\xadncia Occidental, i l'\xc3\xb3krug va ser transferit a la prov\xc3\xadncia de Kalinin._NEWLINE_Del 19 al 21 juliol de 1941 i del 25 d'agost de 1941 al 17 de gener de 1943, Vel\xc3\xadkie Luki va ser ocupada per les tropes alemanyes durant la Segona Guerra Mundial. Durant la Batalla de Vel\xc3\xadkie Luki (a finals del 1942), una for\xc3\xa7a alemanya d'aproximadament 20.000 va ser envoltada en la ciutat, que s'havia convertit en una fortalesa. Despr\xc3\xa9s de mesos de dura lluita, els defensors alemanys van ser derrotats el gener de 1943. Arran d'aquest setge, la ciutat va patir una destrucci\xc3\xb3 gaireb\xc3\xa9 total. Una part significativa de les forces sovi\xc3\xa8tiques estava formada per estonians mobilitzats per a l'Ex\xc3\xa8rcit Roig, i aproximadament 6000 d'ells van morir-hi alliberant la ciutat._NEWLINE_El 22\xc2\xa0d'agost de 1944, es va crear la prov\xc3\xadncia de Vel\xc3\xadkie Luki amb la ciutat de capital, per\xc3\xb2 aquesta prov\xc3\xadncia es va eliminar el 2\xc2\xa0d'octubre de 1957, en qu\xc3\xa8 va ser transferida a la prov\xc3\xadncia de Pskov. Vel\xc3\xadkie Luki va rebre la denominaci\xc3\xb3 de ciutat d'import\xc3\xa0ncia provincial._NEWLINE_L'any 2016, Vel\xc3\xadkie Luki va celebrar el 850\xc3\xa8 aniversari de la ciutat des de la seva primera menci\xc3\xb3 de l'any 1166. L'efem\xc3\xa8ride es va celebrar amb festivals i exposicions hist\xc3\xb2riques, aix\xc3\xad com amb importants millores urban\xc3\xadstiques.\n_START_SECTION_\nEconomia\n_START_PARAGRAPH_\nEn la vessant industrial de Vel\xc3\xadkie Luki cal destacar la fabricaci\xc3\xb3 de maquin\xc3\xa0ria industrial. Diverses empreses produeixen m\xc3\xa0quines per a la ind\xc3\xbastria de la fusta, per a la ind\xc3\xbastria electrot\xc3\xa8cnica i bateries. Tamb\xc3\xa9 s'hi troben instal\xc2\xb7lacions de reparaci\xc3\xb3 de locomotores i maquin\xc3\xa0ria ferrovi\xc3\xa0ria. Altres sectors destacats s\xc3\xb3n la ind\xc3\xbastria t\xc3\xa8xtil, la fustera, la ind\xc3\xbastria aliment\xc3\xa0ria i la fabricaci\xc3\xb3 de maons. La ind\xc3\xbastria aliment\xc3\xa0ria, l'any 2010, era la responsable del 24,8% de la producci\xc3\xb3 industrial de Vel\xc3\xadkie Luki, i la electrot\xc3\xa8cnica del 15%.\n_START_SECTION_\nTransport\n_START_PARAGRAPH_\nVel\xc3\xadkie Luki \xc3\xa9s un important nus ferroviari de la l\xc3\xadnia que connecta Moscou amb Riga. De l'estaci\xc3\xb3 de Vel\xc3\xadkie Luki tamb\xc3\xa9 hi surt una l\xc3\xadnia vers el nord-oest que connecta amb Bolog\xc3\xb3ie via Tor\xc3\xb3pets i Ost\xc3\xa0ixkov. Un altre ferrocarril connecta Vel\xc3\xadkie Luki amb N\xc3\xa9vel, d'on se separen dues l\xc3\xadnies  cap al sud-est vers Bielor\xc3\xbassia: Una cap a V\xc3\xadtsiebsk, i l'altra cap a Hrodna via P\xc3\xb2latsk i Maladzietxna._NEWLINE_L'autopista M9, que connecta Moscou i Riga, passa a la vora de Vel\xc3\xadkie Luki. Altres carreteres connecten Vel\xc3\xadkie Luki amb Novosokolniki, amb N\xc3\xa9vel, i amb P\xc3\xb3rkhov via L\xc3\xb3knia. L'Aeroport de Vel\xc3\xadkie Luki proporciona el transport aeri.\n_START_SECTION_\nEsports\n_START_PARAGRAPH_\nVel\xc3\xadkiye Luki \xc3\xa9s conegut per les competicions de globus aerost\xc3\xa0tics, que se celebren anualment a la ciutat des de 1996. El reconeixement internacional ha augmentat substancialment des del 1999."